Detsember 2012

**Detsember 2012**, kroonika

2012. aasta detsember algas laupäeval ja lõppes 31 ööpäeva pärast esmaspäeval.

## [[1. detsember]]

* Euroopa Filmiakadeemia kuulutas välja Euroopa filmiauhinnad: aasta parimaks filmiks tunnistati Michael Haneke film "Armastus", parima naisnäitleja auhinna sai Emmanuelle Riva ja parima meesnäitleja auhinna Jean-Louis Trintignant – mõlemad rollide eest samas Haneke filmis.
* Kongo Vabariigi pealinnas Brazzaville'is kukkus alla Il-76 tüüpi transpordilennuk. Ametlikel andmetel hukkus 3 inimest, mitteametlikel andmetel võis ohvreid olla kuni 30.
* Kuveidis toimusid ennetähtaegsed parlamendivalimised.
* Mehhiko presidendina andis ametivande Enrique Peña Nieto.
* Prantsusmaal Pariisis varastati Schmidti kunstigaleriist Eugene Delacroix' maal "Araablased Oranist", mille väärtuseks on hinnatud 650 000 eurot.
* Eestis Tallinnas alustas tööd Euroopa Liidu IT agentuur.
* Eestimaa Looduse Fondi juhatuse esimehena asus tööle Silvia Lotman.
* Tartus tähistati aktuse, tõrvikurongkäigu ja balliga Tartu Ülikooli kui rahvusülikooli tegevuse 93. aastapäeva.
* Tartus peeti taliujumise festivali.

## [[2. detsember]]

* Burkina Fasos toimusid parlamendivalimised.
* Colombia armee pommitas vaatamata mässuliste ühepoolselt välja kuulutatud relvarahule vasakpoolse relvarühmituse FARC baasi. Rünnakus hukkus vähemalt 20 FARC-i võitlejat. Tegemist oli suurima rünnakuga alates valitsuse ja FARC-i rahukõneluste algusest oktoobris 2012.
* Egiptuse konstitutsioonikohus lükkas määramata ajaks edasi otsustamise riigi uue põhiseaduse projekti seaduslikkuse üle, süüdistades kohtu ees meelt avaldanud islamiste kohtu tegevusele psühholoogilise surve avaldamises.
* Egiptuse kohtunikud teatasid, et ei kavatse täita oma traditsioonilist rolli 15. detsembril toimuva uue põhiseaduse projekti rahvahääletuse vaatlejate ja erapooletuse tagajatena. Sisuliselt kuulutasid kohtunikud põhiseaduse rahvahääletusele boikoti.
* Hispaania pealinnas Madridis toimus puuetega inimeste, nende perekonnaliikmete ja sõprade marss, millega protesteeriti valitsuse kärpekavade vastu. Marsil osales tuhandeid inimesi.
* Iisrael teatas, et peatab Palestiina aladelt kogutavate maksude väljamaksed Palestiina omavalitsusele. Iisrael õigustas seda palestiinlaste miljonitesse ulatuvate võlgadega elektritarnete eest, kuid selle taga on nähtud ka kättemaksu Palestiina eduka taotluse eest vaatlejastaatuse omandamiseks Ühinenud Rahvaste Organisatsioonis.
* Itaalias lõppesid peamise opositsioonierakonna Demokraatliku Partei sisevalimised, kus erakonna uueks esimeheks ja peaministrikandidaadiks 2013. aasta parlamendivalimistel valiti Pier Luigi Bersani.
* Jaapani pealinnast Tōkyōs läänes kukkus kokku maanteetunnel. Varingus hukkus viis inimest, kes jäid lõksu selle tulemusel põlema süttinud autosse.
* Kongo Demokraatlikus Vabariigis lahkusid mässulise relvarühmituse M23 võitlejad Goma linnast.
* Prantsusmaa pealinna Pariisi lähedal peetud oksjonil müüdi 187 500 euro eest Napoleon Bonaparte'i 1812. aasta 20. oktoobril kirjutatud kodeeritud kiri, milles ta teatas plaanist Moskva Kreml õhku lasta.
* Sloveenias toimus presidendivalimiste teine voor. Presidendiks valiti Borut Pahor, kes sai 67,4 protsenti häältest ametis oleva presidendi Danilo Türki 32,6 protsendi vastu. Pahor astub ametisse 22. detsembril. 
* Eesti president Toomas Hendrik Ilves tunnustas Tartu Loomemajanduskeskuse saalis aasta vabatahtlikke.

## [[3. detsember]]

* Belgias Brüsselis algas Euroopa Liidu ja euroala rahandusministrite kahepäevane kohtumine, kus osales ka Eesti rahandusminister Jürgen Ligi.
* Venemaa president Vladimir Putin kohtus İstanbulis Türgi peaministri Recep Tayyip Erdoğaniga.
* Eestisse saabus viiepäevasele ametlikule visiidile Ukraina kalaameti peadirektor Viktor Dronik. Visiidi teisel päeval kohtus ta põllumajandusminister Helir-Valdor Seederiga.
* Eesti ajalehtede liidu liikmesajalehtede peatoimetajad valisid 2012. aasta pressisõbraks riigiprokurör Heili Sepa ja pressivaenlaseks justiitsminister Kristen Michali. 
* Eesti üliõpilaskondade liidu esimeheks sai Monika Maljukov. 
* Eestis anti kell 17.27.54 saja miljones digiallkiri.

## [[4. detsember]]

* Belgias Brüsselis algas NATO liikmesriikide välisministrite kahepäevane kohtumine, kus osales ka Eesti välisminister Urmas Paet. Kohtumise keskseteks teemadeks olid sõjaline missioon Afganistanis ja NATO partnerluspoliitika. Välisministrid otsustasid Türgi palvel paigutada Türgi ja Süüria piiri äärde turvalisuse tagamiseks Patrioti tüüpi raketid.
* Filipiine Mindanao saart tabas orkaan Bopha, mille tagajärjel hukkus või jäi kadunuks ligi 2000 inimest.
* Hiina lõunaosas Shantou linnas tekstiilivabrikus aset leidnud põlengus hukkus 14 inimest. 
* Montenegros astus ametisse Milo Đukanovići valitsus.
* Mustal merel İstanbuli lähedal uppus kaubalaev Volgo Balt 199. 12-liikmelisest meeskonnast päästeti neli, hukkus ka neli päästjat.
* Namiibias astus ametisse peaminister Hage Geingobi valitsus. 
* Saksamaa kristlike demokraatide kongressil valiti liidukantsler Angela Merkel tagasi erakonna juhiks. 
* Soomes nimetas president Tarja Halonen Finlandia kirjandusauhinna saajaks Ulla-Lena Lundbergi rootsikeelse romaani "Is".
* Süüria pealinna Damaskuse lähedal hukkus mürsutabamuse saanud koolimajas vähemalt 28 õpilast ja üks õpetaja.
* Eesti peaminister Andrus Ansip pidas töölõuna Euroopa Liidu liikmesriikide suursaadikutega Eestis.
* Eesti keskkonnaminister Keit Pentus-Rosimannus alustas neli päeva kestvat visiiti Kataris, et osaleda Ad-Dawḩah's toimuval ÜRO kliimamuutuste raamkonventsiooni osaliste konverentsi 18. istungil ja Kyōto protokolli osaliste 8. kohtumisel.
* Tartus Dorpati konverentsikeskuses algas Tartu Ülikooli eetikakeskuse korraldatud kahepäevane väärtuskasvatuse konverents "Hea kooli mõõdupuud". Konverentsi avaettekande pidas haridus- ja teadusminister Jaak Aaviksoo.

## [[5. detsember]]

* Põhjamerel Hollandi ranniku ääres Rotterdami lähedal uppus teise laevaga kokku põrganud Zeebruggest Kotkasse teel olnud Bahama lipu all sõitnud kaubalaev Baltic Ace. Meeskonna 24 liikmest päästeti 13. 
* Šveitsi liidupresidendiks 2013. aastaks valiti Ueli Maurer ja asepresidendiks Didier Burkhalter.
* Venemaal Moskvas toimus Läänemeremaade Nõukogu transpordiministrite kohtumine, kus Eestit esindas majandus- ja kommunikatsiooniminister Juhan Parts.
* Eesti Teaduste Akadeemia üldkogu valis uuteks akadeemikuteks Hando Runneli kirjanduse alal, Ergo Nõmmiste täppisteaduste alal, Jaak Kivilo informaatika alal ja Tõnu-Andrus Tannbergi ajaloo alal. 
* Eduard Wiiralti nimelise stipendiumi pälvis Eesti kunstiakadeemia vabade kunstide maalimagistrant Mihkel Ilus.

## [[6. detsember]]

* Ameerika Ühendriikide Senat kiitis heaks niinimetatud Magnitski seaduse, millega kehtestatakse sanktsioonid advokaat Sergei Magnitski surmaga seotud Venemaa ametnikele. 
* Ameerika Ühendriikides Washingtoni osariigis legaliseeriti piiratud koguses marihuaana omamine.
* Belgias Brüsselis algas Euroopa Liidu justiits- ja siseasjade nõukogu kahepäevane istung.
* Iirimaal Dublinis algas Euroopa Julgeoleku- ja Koostööorganisatsiooni välisministrite kahepäevane kohtumine, kus osales ka Eesti välisminister Urmas Paet.
* Eestis astus tagasi Reformierakonna rahastamisskandaali tagajärjel avalikkuse surve alla sattunud justiitsminister Kristen Michal.
* Eesti suursaadik Luksemburgis Gert Antsu andis Luksemburgi suurhertsogile Henrile üle oma volikirja. 
* Tallinna Ülikool avas ametlikult oma uue, Astra õppehoone. Maja avamisel osales haridus- ja teadusminister Jaak Aaviksoo.
* Tartus Dorpati konverentsikeskuses algas kahepäevane rahvusvaheline sõja- ja katastroofimeditsiini konverents.
* Aadu Luukase missioonipreemia saajaks kuulutati Tartu Ülikooli Narva Kolledži direktor Katri Raik. Nominendipreemia pälvisid spordielu edendaja Igor Šinkevitš, peapiiskop Andres Põder, lasteportaalide looja Janika Leoste, kuulmispuudega laste heategevusorganisatsioon MTÜ EMERK Audiere ja kristlik heategevusorganisatsioon MTÜ Lastekeskus Tähetorn.
* Evelin Ilves andis kergejõustiklasele Reena Kollile ja sõudja Jüri-Mikk Udamile üle 1600-eurosed noore sportlase preemiad.

## [[7. detsember]]

* Brasiilia politsei vahistas korruptsioonisüüdistuse tõttu tagaotsitava Turksi ja Caicose endise peaministri Michael Misicki.
* Ghanas toimusid presidendi- ja parlamendivalimised. Ametis olev president John Dramani Mahama valiti 50,7 protsendiga häältest ametisse tagasi.
* Jaapani looderanniku lähedal leidis aset maavärin, mille suurusjärk Richteri skaalal oli 7,3.
* Valgevene president Alaksandr Łukašenka keelas oma seadlusega riiklike puidutööstusettevõtete töölistel trahvi ähvardusel töölt lahkuda, et takistada tööliste siirdumist Venemaale.
* Eesti kultuuriministeeriumi komisjon valis Eesti Rahva Muuseumi direktoriks Tõnis Lukase. 
* Tallinna teletornis andis Eesti Teadusagentuur üle noorte leiutajate konkursi auhinnad.
* Eesti Lastekirjanduse Keskus andis üle Aasta Rosina auhinna. Auhinna pälvis Tiia Mets raamatu "Vahva Toomas. Vana Toomase legend" eest.

## [[8. detsember]]

* Egiptuse president Muḩammad Mursī tühistas oma võimu suurendava 22. novembri määruse.
* Filipiinide president Benigno Aquino kuulutas seoses orkaan Bophaga välja üleriikliku hädaolukorra.
* Itaalia peaminister Mario Monti teatas, et lahkub ametist pärast 2013. aasta eelarve vastuvõtmist.
* Kataris Ad-Dawḩah's peetud ÜRO kliimakonverentsil otsustati pikendada Kyōto protokolli kehtivust 2020. aastani. 
* 2013. aasta Karl Suure auhinna pälvis Leedu president Dalia Grybauskaitė. 
* Saksamaal Wölfersheimi lähedal aset leidnud kahe väikelennuki kokkupõrkes hukkus kaheksa inimest, sealhulgas neli last.
* Venezuela president Hugo Chávez teatas oma vähktõve ägenemisest ja eesseisvast operatsioonist. 
* Eesti ametiühingute keskliidu esimees Harri Taliga teatas, et asub enne oma volituste lõppemist tagasi.
* Eesti näitleja Elina Reinold pälvis rolli eest filmis "Seenelkäik" 12. rahvusvahelisel Marrakechi filmifestivalil parima naisnäitleja auhinna.

## [[9. detsember]]

* Rumeenias toimusid parlamendivalimised. Valimised võitis peaminister Victor Ponta juhitav vasaktsentristlik ühendus Sotsiaalliberaalne Liit, mis sai umbes 60 protsenti häältest.
* Ukraina president Viktor Janukovõtš nimetas Mõkola Azarovi uuesti peaministrikandidaadiks.
* Eesti Rahvuskultuuri Fond andis üle elutöö tänuauhinnad koos 3500-eurose stipendiumiga. Auhinna pälvisid tekstiilikunstnik Anu Raud, tšellist ja pedagoog Laine Leichter ja filmilavastaja Arvo Kruusement.

## [[10. detsember]]

* Liibüas Tripolis algas kohtuprotsess endise peaministri Al-Baghdādī ‘Alī al-Maḩmūdī üle. Teda süüdistatakse "tegevuses, mis viis liibüalaste ülekohtuse tapmiseni" ning raha väärkasutamises.
* Lõuna-Aafrika Vabariik ja Vietnam sõlmisid kokkuleppe ninasarvikute salaküttimise ja nendega ebaseadusliku kauplemise tõkestamiseks.
* Malta parlament lükkas häältega 35:34 tagasi peaminister Lawrence Gonzi valitsuse esitatud eelarve, kutsudes sellega esile erakorralised parlamendivalimised.
* Põhja-Korea teatas, et lükkab tehniliste puuduste tõttu ballistilise raketi katsetuse edasi 29. detsembrile.
* Eesti president Toomas Hendrik Ilves vabastas justiitsministri ametist Kristen Michali ning nimetas justiitsministriks Hanno Pevkuri ja sotsiaalministriks Taavi Rõivase.
* Seoses Kristen Michali riigikogu liikme volituste taastumisega lahkus riigikogust Terje Trei.

## [[11. detsember]]

* Ameerika Ühendriikide president Barack Obama teatas, et USA tunnustab Süüria peamist opositsioonilist koalitsiooni Süüria rahva legitiimse esindajana.
* Mali sõjaväelased vahistasid peaministri kohusetäitja Cheick Modibo Diarra, kes teatas seejärel oma tagasiastumisest. Presidendi kohusetäitja Dioncounda Traoré nimetas uueks peaministri kohusetäitjaks Diango Sissoko.
* ÜRO avaldas andmed, mille järgi registreeriti Hiinas 2011. aastal esmakordselt rohkem patenditaotlusi (526 412) kui USA-s (503 582).
* Eesti sotsiaalministrina astus ametisse Taavi Rõivas. 
* Riigikogu Euroopa Liidu asjade komisjon valis sotsiaalministriks saanud Taavi Rõivase asemele komisjoni esimeheks Arto Aasa.
* Eesti suursaadik Armeenias Priit Turk andis Armeenia presidendile Serž Sargsjanile üle oma volikirja. Suursaadik resideerib Thbilisis.

## [[12. detsember]]

* Ameerika Ühendriikide Yale'i ülikooli teadlased andsid 1974. aastal leitud ja seni teiseks liigiks peetud dinosauruseliigile president Barack Obama auks nimeks *[[Obamadon gracilis]]*. 
* Ecuadori riigikohus andis välja rahvusvahelise määruse raha kõrvaldamises süüdistatava endise presidendi Jamil Mahuadi vahistamiseks.
* Euroopa Parlament kiitis heaks 2013. aasta eelarve.
* Euroopa Parlamendi president Martin Schulz andis üle Sahharovi auhinna. Auhinna pälvisid Iraani inimõiguste aktivistid jurist Nasrīn Sotoudeh ja filmirežissöör Ja‘far Panāhī. 
* Endise Jugoslaavia Rahvusvaheline Kriminaaltribunal mõistis Bosnia ja Hertsegoviina endisele kindralile Zdravko Tolimirile osaluse eest 1995. aasta Srebrenica massimõrvas eluaegse vanglakaristuse.
* Põhja-Korea teatas, et lennutas orbiidile oma esimese satelliidi. ÜRO Julgeolekunõukogu mõistis selle varjatud kujul ballistilise raketi katsetusena hukka.
* Rooma paavst Benedictus XVI tegi oma esimese postituse Twitteris, jagades kõigile õnnistust.
* Türgis İstanbulis algasid 2012. aasta lühirajaujumise maailmameistrivõistlused.
* Eesti Riigikogu liikmena asus sotsiaalministriks saanud Taavi Rõivase asemel tööle Tiina Lokk-Tramberg.
* Riigikogus võeti vastu 2013. aasta riigieelarve, mille tulud on 7,5 miljardt ja kulud 7,7 miljardit eurot. 
* Eesti presidendile Toomas Hendrik Ilvesele andsid oma volikirjad üle Itaalia suursaadik Marco Clemente; Bosnia ja Hertsegoviina suursaadik Jadranka Kalmeta, kes resideerib Stockholmis ning Kuuba suursaadik Enrique Orta González ja Horvaatia suursaadik Krešimir Kopčić, kes resideerivad Helsingis.
* Eesti Muinsuskaitse Selts tähistas 25 aasta möödumist seltsi asutamisest. 
* Tallinnas Balti Filmi- ja Meediakooli filmipaviljonis lõpetati Eesti filmi andmebaasi piduliku avamisega Eesti filmi juubeliaasta.
* Eesti haruldaste ja muldmetallide tootja Molycorp Silmet avas Sillamäel uue labori, mis võimaldab toota Euroopa puhtaimaid metalliühendeid.
* Eestis alustas kolmepäevast visiiti Taiwani teadusnõukogu delegatsioon.
* Raamatukaupluste kett Rahva Raamat tähistas 100. aastapäeva.

## [[13. detsember]]

* Belgias Brüsselis algas Euroopa Ülemkogu kahepäevane kohtumine, kus Eestit esindas peaminister Andrus Ansip. Kohtumisel jätkati arutelu euroala tuleviku üle.
* Euroopa Liidu liikmesriikide rahandusministrid leppisid kokku ühtse pangandusjärelevalve loomises.
* Ukraina Ülemraada kinnitas peaministri Mõkola Azarovi ametisse uueks ametiajaks.
* Eesti valitsus otsustas anda Estonian Airile 8,3 miljonit eurot laenu, et tagada lennuühendus Eesti jaoks oluliste sihtpunktidega. 
* Eesti president Toomas Hendrik Ilves andis arstiteadlasele ja arstile Jaak Kalsile üle noore teadlase preemia.
* Tallinnas peeti Sihtasutus Archimedese aastalõpuseminar "Archimedes kiidab tegijat", kus anti üle Koostöö Kuldõun ning Leonardo da Vinci ja Comeniuse programmi auhinnad.
* Eesti Maaülikooli taimefüsioloogia professor Ülo Niinemets pälvis Euroopa Teadusnõukogu 2,26 miljoni euro suuruse tippteadlase uurimistoetuse.
* Eesti Suhtekorraldajate Liit valis aasta suhtekorraldajaks aktiivse Eesti kodaniku. 
* Tallinnas Elektriraudtee depoos anti pidulikult üle kaks esimest Šveitsi ettevõttes Stadler Rail valmistatud elektri- ja diiselrongi Flirt.
* Tallinna Halduskohus rahuldas Tallinna linna kaebuse ja tühistas valitsuse korralduse, millega ei nõustutud Tallinna linnavolikogu ettepanekuga jätta Mustpeade maja tagastamata. 
* Baltic Cruises Holding omandas 15,73 protsenti Tallinki aktsiatest ja sai ettevõtte suuruselt teiseks aktsionäriks.

## [[14. detsember]]

* Ameerika Ühendriikides Connecticutis Newtowni Sandy Hooki koolis aset leidnud tulistamise tagajärjel hukkus 28 inimest, nende seas tulistaja ise.
* Ameerika Ühendriikide suursaadik ÜRO-s Susan Rice teatas, et loobub kandideerimast riigisekretäriks.
* Iisraeli välisminister Avigdor Lieberman teatas oma tagasiastumisest. Päev varem oli tema vastu esitatud süüdistus ametiseisundi kuritarvitamises ja pettuses.
* Venemaa asevälisminister Grigori Karassin ja Gruusia Venemaa eriesindaja Zurab Abašidze alustasid kõnelusi kahe riigi suhete parandamiseks. See on esimene Gruusia ja Venemaa kõrgete esindajate kohtumine pärast 2008. aasta sõda.
* Venemaal mõistis Moskva linnakohus ajakirjanik Anna Politkovskaja mõrva korraldajale Dmitri Pavljutšenkovile 11-aastase vanglakaristuse. 

## [[15. detsember]]

* Ecuadoris hakkas purskama Tungurahua vulkaan.
* Egiptuses algas rahvahääletus uue põhiseaduse üle.
* Nigeeria lõunaosas Bayelsa osariigis aset leidnud kopteriõnnetuses hukkus kuus inimest, sealhulgas mitu poliitikut ja kõrget riigiametnikku.

## [[16. detsember]]

* Euroopa Liidu ja Singapuri esindajad jõudsid kokkuleppele vabakaubanduslepingu tingimustes.
* Jaapanis peeti parlamendivalimised. Valimised võitis opositsiooniline Liberaaldemokraatlik Partei. Partei esimees Shinzō Abe valiti peaministriks. Ta astub ametisse 26. detsembril.
* Jaapani valimised kaotanud peaminister Yoshihiko Noda astus Demokraatliku Partei esimehe kohalt tagasi.
* Toris Eesti sõjameeste mälestuskirikus toimunud tseremoonia käigus andis kolonel Kajari Klettenberg Kaitseliidu juhtimise üle brigaadikindral Meelis Kiilile. 
* Eesti Evangeelse Luterliku Kiriku peapiiskop Andres Põder kuulutas Jõgeval välja jõulurahu.

## [[17. detsember]]

* Bermudal toimusid parlamendivalimised.
* CERN-i suures hadronipõrgutis lõpetati esimene kolm aastat kestnud katsete seeria ning alustati valmistumist põrguti sulgemiseks umbes 20 kuuks, et jätkata 2015. aastal tegevust juba täisvõimsusel.
* Haiti pealinnas Port-au-Prince'is toimus vägivaldne meeleavaldus, millega tuhanded inimesed protesteerisid president Michel Martelly ja ÜRO missiooni vastu.
* Iraani sõjaväejuhid teatasid, et riik alustas droonide tootmist, kasutades eeskujuna väidetavalt allatulistatud USA droone.
* Rootsi ametiisikud teatasid, et Ölandi saare lähedal Läänemere põhjast avastatud vrakk on kunagine Nõukogude allveelaev. 
* Rumeenia president Traian Băsescu nimetas Victor Ponta uuesti riigi peaministriks.
* Venezuela osariikide valimistel saavutas ülekaaluka võidu president Hugo Cháveze juhitav sotsialistlik partei.
* Eesti peaminister Andrus Ansip alustas kahepäevast ametlikku visiiti Iisraelis, et kohtuda teiste seas Iisraeli presidendi Shim'on Perese, peaministri Binyamin Netanyahu ja välisministri Avigdor Liebermaniga.
* Eesti Välispoliitika Instituudi juhatuse esimeheks valiti Tartu Ülikooli rahvusvahelise õiguse professor Lauri Mälksoo. 
* Eesti korvpalliliidu presidendiks valiti 49 poolthäälega Jüri Ratas. Tema vastaskandidaat Atso Matsalu sai 23 häält. 
* Tallinnas tähistati 20. õiguskeelepäeva konverentsiga "Seaduse keelest ja meelest". 
* Tallinna Miinisadamasse naasis neli kuud NATO miinitõrjeoperatsioonidel viibinud miinijahtija Sakala.
* Eesti Terioloogia Selts, Looduskalender, Looduse Omnibuss, Eesti Looduskaitse Selts, Eestimaa Looduse Fond, Eesti Metsaselts, Tallinna Loomaaed, Eesti Loodusmuuseum ja ajakiri Loodusesõber valisid esmakordselt Eesti aasta looma. 2013. aasta loomaks sai hunt.

## [[18. detsember]]

* Bermudal astus ametisse peaminister Craig Cannonier.
* Hollandi senat kiitis heaks seaduse, mis keelustab naaritsafarmide pidamise ja näeb ette karusloomakasvatuse täieliku lõpetamise 2024. aastaks.
* Kaimanisaarte parlament avaldas häältega 11:3 umbusaldust peaminister McKeeva Bushi valitsusele.
* Suurbritannia kuninganna Elizabeth II osales esimese riigipeana pärast 1781. aastat valitsuse istungil, et vastu võtta kingitus oma troonileasumise 60. aastapäeva puhul.
* Briti Antarktika ala 169 000 ruutmiili suurune lõunaosa nimetati Kuninganna Elizabethi maaks.
* Marie Underi nimelise stipendiumi saajaks valiti Tartu ülikooli filosoofiateaduskonna kirjandus- ja teatriteaduse magistrant Märten Rattasepp. 
* Eesti ringhäälingute liidu Kuldmikrofoni pälvis spordikommentaator Lembitu Kuuse.

## [[19. detsember]]

* Ameerika Ühendriikide ajakiri Time kuulutas aasta inimeseks Ameerika Ühendriikide presidendi Barack Obama.
* Kasahstanist Bajkongõri kosmodroomilt startis Venemaa kosmoseaparaat Sojuz TMA-07M, mis viis rahvusvahelisse kosmosejaama Venemaa kosmonaudi Roman Romanenko, USA astronaudi Thomas Marshburni ja Kanada astronaudi Chris Hadfieldi.
* Lõuna-Koreas toimusid presidendivalimised. Valimised võitis Park Geun-hye. Temast saab 25. veebruaril 2013 riigi esimene naispresident.
* Eesti välisminister Urmas Paet alustas kahepäevast visiiti Islandil. 
* Eestis allkirjastati tervishoiutöötajate kollektiivleping, mis tagab töörahu kaheks aastaks.
* Kaitseliidu juhiks saanud Meelis Kiili andis Balti Kaitsekolledži juhtimise üle leedulasele kindralmajor Vitalijus Vaikšnorasele.
* Tallinnas avati remondis olnud Tallinna bussijaam.

## [[20. detsember]]

* Venemaal otsustas Moskva linnakohus lühendada Jukose endise juhi Mihhail Hodorkovski ja Menatepi endise juhi Platon Lebedevi vanglakaristust kahe aasta võrra.
* Eesti Energia uues õlitehases Enefit 280 toodeti esimene partii põlevkiviõli. 
* Eesti režissööri Janno Jürgensi lühifilm "Distants" tunnistati Kõrgõzstanis Biškekis toimunud lühifilmifestivalil rahvusvahelises võistlusprogrammis parimaks filmiks.

## [[21. detsember]]

* Ameerika Ühendriikide president Barack Obama nimetas ametist loobuva Hillary Clintoni asemele uueks riigisekretäriks senati väliskomisjoni esimehe John Kerry.
* Itaalia peaminister Mario Monti esitas president Giorgio Napolitanole lahkumisavalduse.
* Jeemeni pealinnas Şan‘ā's röövisid relvastatud mehed kaks soomlast ja ühe austerlase.
* Keenia kaguosas Kipao külas hukkus vaenutsevate hõimude arveteklaarimise tagajärjel üle saja inimese.
* Lõuna-Sudaani relvajõud tulistasid riigi idaosas alla ÜRO rahuvalvevägede helikopteri, mille pardal olnud neli meeskonnaliiget hukkusid.
* Eesti suursaadik Montenegros Arti Hilpus andis Montenegro presidendile Filip Vujanovićile üle oma volikirja. Suursaadik resideerib Tallinnas. 
* Eesti Liinilendurite Assotsiatsioon teatas, et liinilendurid alustavad 2013. aasta 7. jaanuari varahommikul streiki kollektiivlepingu sõlmimiseks.

## [[22. detsember]]

* Argentina ja Tšiili piiril asuv Copahue vulkaan hakkas purskama.
* Itaalia president Giorgio Napolitano saatis parlamendi laiali, et valmistuda veebruaris 2013 peetavateks ennetähtaegseteks valimisteks.
* Sloveenias astus ametisse president Borut Pahor.

## [[23. detsember]]

* Jõustus Eesti, Soome, Läti ja Norra vahel sõlmitud Põhja-Euroopa funktsionaalse õhuruumiosa rajamise leping.

## [[24. detsember]]

* Ameerika Ühendriikides ilmus 80 aastat välja antud ajakirja Newsweek viimane paberile trükitud number. Edaspidi ilmub ajakiri ainult veebis.
* Saksamaal Münchenis mõõdeti jõululaupäeva soojarekordiks 20,7 kraadi. 
* Indias visiidil viibiv Venemaa president Vladimir Putin ja India peaminister Manmohan Singh allkirjastasid lepingu, millega India ostab Venemaalt rohkem kui kahe miljardi euro väärtuses hävituslennukeid ja sõjaväekoptereid.

## [[25. detsember]]

* Egiptuses lõppes nädal varem alanud rahvahääletus põhiseaduse üle. Uut põhiseadust toetas 63,8 protsenti rahvahääletusel osalenutest. Referendumil osales 32,9 protsenti hääleõiguslikest kodanikest.
* Hiinas esitasid rohkem kui 70 akadeemikut ja juristi Hiina Kommunistlikule Parteile pöördumise, milles juhiti tähelepanu vajadusele poliitiliste uuenduste järele. 
* Kasahstanis Šõmkendi lähedal kukkus alla Astanast Šõmkenti teel olnud sõjaväelennuk An-72, mille pardal viibinud 27 inimest hukkusid.
* Kesk-Aafrika Vabariigi valitsusvastase alliansi Seleka võitlejad vallutasid Kaga Bandoro linna ning said oma kontrolli alla suure osa riigi ida- ja põhjaosast.
* Nicaraguas hakkas purskama San Cristobali vulkaan.
* Ukrainas Oleksandrija lähedal kukkus kohe pärast õhkutõusmist alla siseministeeriumile kuulunud kopter Mi-8. Kõik viis pardal olnud inimest hukkusid. 
* Venemaa president Vladimir Putin avas Transnefti Ida-Siberi–Vaikse ookeani naftajuhtme teise osa, mis ulatub Skovorodinost Kozminosse.

## [[26. detsember]]

* Egiptuse president Muḩammad Mursī allkirjastas rahvahääletusel heaks kiidetud uue põhiseaduse. 
* Hiinas avati maailma pikim kiirraudteeliin, 2230 km pikkune raudteeliin Pekingi ja Guangzhou vahel.
* Iisraeli arheoloogid teatasid, et Jeruusalemma lähedal Tel Motzas avastati kiirtee ehitamise käigus läbi viidud väljakaevamistel umbes 3000 aasta vanune tempel.
* Jaapanis astus ametisse peaminister Shinzō Abe.
* Süüria sõjaväepolitsei ülem kindralmajor ‘Abd al-‘Azīz Jāsim ash-Shalāl läks üle mässuliste poolele.

## [[27. detsember]]

* Iraani president Maḩmūd Aḩmadīnezhād vabastas ametist valitsuse ainsa naise, tervishoiuminister Marẕīyeh Vaḩīd-Dastjerdī, kes oli kritiseerinud riigi ravimipoliitikat.
* Kesk-Aafrika Vabariigi president François Bozizé palus Prantsusmaalt ja USA-lt abi mässuliste vastases võitluses.
* Pakistani põhjaosas Loodepiiriprovintsi keskuse Peshāwari lähedal ründasid Ţālebāni mässulised politsei vahiposte, tapsid kaks ja vangistasid vähemalt 21 politseinikku. Ţālebān teatas, et on valmis rahu sõlmima, kui Pakistan katkestab suhted Ameerika Ühendriikidega ja kehtestab šariaadi.
* Portugali valitsus teatas, et müüb riikliku lennuvälju haldava ettevõtte Aeroportos de Portugal 3,1 miljardi euro eest Prantsusmaa firmale Vinci. Tehing moodustab osa Euroopa Liidult ja IMF-ilt saadud abipaketi tingimusena nõutud riigivara müümisest. 
* Eesti Rahvusringhäälingu muusikatoimetajad valisid aasta muusikuks dirigent Paavo Järvi.
* Nokia kontserdimajas toimunud spordiaasta lõpupeol valiti Eesti aasta meessportlaseks maadleja Heiki Nabi, aasta naissportlaseks ujuja Triin Aljand, aasta noorsportlaseks tennisist Anett Kontaveit, aasta võistkonnaks sõudmise paarisaerulise neljapaadi meeskond koosseisus Kaspar Taimsoo, Allar Raja, Andrei Jämsä ja Tõnu Endrekson ning aasta treeneriks maadlustreener Henn Põlluste. 
* Tartu aasta teoks valiti Tartu raudteejaama ootesaali renoveerimine.

## [[28. detsember]]

* Guinea-Bissau ranniku lähedal uppus tormisel merel Boloma saarelt Bissausse teel olnud reisijatega ülekoormatud laev. Hukkus vähemalt 22 inimest ja vähemalt 69 jäi kadunuks.
* Iraani merevägi alustas kuuepäevaseid õppusi Hormuze väinas ja Omaani lahel.
* Jaapanlasest Jiroemon Kimurast sai 115 aasta ja 254 päeva vanusena teadaolevalt maailma läbi aegade kõige vanemaks elanud mees.
* Myanmari informatsiooniministeerium teatas, et alates 2013. aasta 1. aprillist võivad Myanmaris ilmuma hakata sõltumatud ajalehed.
* Venemaa president Vladimir Putin allkirjastas seaduse, millega keelatakse muu hulgas Ameerika Ühendriikide kodanikel vene laste adopteerimine.

## [[29. detsember]]

* Boliivia presidendi Evo Moralese korraldusega riigistati kaks Hispaania energiaettevõtte Iberdrola tütarettevõtet, kellele pandi süüks, et nad müüvad elektrienergiat maal kallimalt kui linnades.
* Colombia edelaosas Neiva ja Florencia vahelisel maanteel hukkus maalihke tagajärjel vähemalt kaks inimest ja umbes 20 jäi kadunuks.
* Pakistani Ţālebāni mässulised teatasid, et tapsid kaks päeva varem vangistatud 21 politseinikku.
* Prantsusmaa konstitutsiooninõukogu jättis heaks kiitmata tähelepanu ja pahameelt äratanud maksuseaduse, millega plaaniti aastas üle miljoni euro ulatuvatele tuludele kehtestada tulumaksumääraks 75 protsenti.
* Venemaal Moskvas Vnukovo lennujaamas sõitis maandumisrajalt välja Tšehhist Pardubicest startinud Red Wings Airlinesi reisilennuk Tu-204, mille pardal oli kaheksa meeskonnaliiget. Lennuk ei suutnud maandudes rajale pidama jääda ja rammis lennujaama piirdeaeda. Neli inimest hukkus kohapeal, üks suri hiljem haiglas.

## [[30. detsember]]

* Iisraeli endisele välisministrile Avigdor Liebermanile esitati süüdistus kelmuses ja ametiseisundi kuritarvitamises.
* Eestis Kohila vallas Lohu raudteepeatuse lähistel maandus Saksamaalt Münchenist startinud kestvuslennuvõistluse Gordon Bennet CUP kvalifikatsioonilennu õhupall kahe võistlejaga.

## [[31. detsember]]

* Venemaal Moskva Punasel väljakul asuv Lenini mausoleum suleti esmakordselt remondiks. Selle kestuseks plaanitakse vähemalt kolm kuud.